RIYADH, Saudi Arabia -- Inaresto at ikinulong ang ilang babaeng Pilipino sa Riyadh dahil umano sa kanilang paglahok sa Halloween party.

Ipinagbabawal sa Saudi Arabia ang mga pagtitipon sa publiko na may kaugnayan sa mga non-Islamic events at paghahalo ng mga babae at lalaki.

"So far na alam namin ay resulta po ito ng isang reklamo ng mga residente sa Al Thumama na para tila meron pong activity po doon na ginaganap na medyo past midnight na," paliwanag ni Consul General Christopher Patrick Aro.

Inireklamo umano ng mga residente ang lugar kung saan dumalo ang mga Pinay sa pagtitipon dahil sa sobrang ingay. Pinasok sila ng security forces at dinala sa presinto ang organizers ng event pati ang mga dumalo dito.

Marami mang naging pagbabago sa kasalukuyan sa Saudi Arabia ay may mga batas pa rin dapat sundin, kaya pinapaalalahan ng embahada na huwag gumawa o dumalo sa mga kaganapan o pagtitipon na walang permit o pahintulot mula Saudi government.

"Al Thumama police ang siyang nag-conduct po ng raid at mukhang ni-refer na po nila sa intelligence police doon po sa may Exit 5 base po ito sa mga nakausap na po namin. 'Yung detalye po ng kaso medyo pinagaaralan pa po," ani Aro.

"Tututukan naman ng embahada ang kalagayan ng mga kababayan para rin masigurado kung ilan ang bilang ng mga Pinay na sa kasalukuyan daw ay nasa Al Nisah Jail," dagdag pa niya.

Paalala ni Aro, maging maingat sa mga selebrasyon at pagtitipon lalo na sa papalapit na pagdiriwang ng Pasko.

"Lalo na po at nalalapit na po ang holiday season sa atin, ang pag-observe ng Pasko sa atin ay isa din po 'yan na kailangan medyo dapat bantayan dito sa Saudi 'di po dapat sa publiko po natin ginagawa yan," aniya.

Nagaantay pa ng official statement ang Philippine Embassy mula sa ministry at kung ano ang mga posibleng ikakaso sa mga violators.

Naglabas na rin ng advisory ang Philippine Embassy para sa mga Pinoy sa Saudi hinggil sa mga pagtitipon.